दिसपुर , 5 नभेम्बर : राइज्योयाव दासान्दि मवा - बेसादफोरनि बेसेन बारायनायनि सोमोन्दोयाव सावरायनायनि थाखाय गिबि मन्थ्रि सर्बानन्द सनवालआ बुधबारखालि आसाम एडमिनिस्ट्रिटिभ स्टाफ कलेजआव राइज्योनि गुबुन गुबुन फालांगि आफादनि थान्दै आरो खुंथायनि बिबानगिरिफोरजों मोनसे गोनांथार सावराय मेलखौ खुंनाय जायो । आबाद मन्थ्रि अतुल बरा आरो आदार जगायथाय बिफाननि मन्थ्रि फनिभुषन चौधुरिनि बाहागो लानाया बे मेलआव गिबि मन्थ्रिआ आसाम सेम्बार्स अफ कमार्स , कामरुप सेम्बार्स अफ कमार्स आरो गुबुन गुबुन फालांगि गौथुमनि बिबानगिरिफोरजों राइज्योनि दासान्दि सोलिनाय मुवा - बेसादफोरनि बेसेन खालामना होनायनि सायाव मिथिना लानायजों लोगोसे बेसेन बांनायखौ दबथायनो थाखाय आखायाव लानो हानाय राहानि सायावबो सुबुरन हांख्रायनाय जायो । गिबि मन्थ्रिआ बुङोदि , सुबुंफोरनि आंगोयै बाहायजाग्रा जेरै - आलु , सामब्राम , गोथां मैगं - थाइगं , दावदै , थाव गुबै बायदि मुवा - बेसादनि बेसेन बांनायनि जाहोनाव सरासनस्रा राइजो - राजाफोरा थोजासे सोलिनायाव गोहोम गोग्लैदों आरो सरासनस्रा सुबुंफोरनि गेजेराव मोनसे गोजोन्नाय गैयै थासारिया बेरखांदों । बिथाङा बुङोदि , बे थासारियाव सरकारा मोनफ्रोमबो बिथिङावनो नोजोर लाखिनो हाया आरो जायखि जाया समावनो बेसेन बांनायखौ दबथायनानै राइजो - राजाफोरनो गाहाम बेसेनथिखौ होनांगोन । राइज्योयाव आलु , सामब्राम आरो गोथां मैगं - थाइगंफोरजों लोगोसे गोबां बेसादनि बेसेन आरो फिसा - फिसा बाजारनि बेसेनआ बांनायाव समानै गोरोबलायैजों सुबुंफोरा गोहोम गोग्लैनायखौ रायखांनानै गिबि मन्थ्रिआ बुङोदि , फाइकारि बाजारजों लोगोसे लोब्बा लाखिनानै बेसादफोरनि फिसा - फिसा फालांगि खालामनाय आरो बाजारखौ समानै खालामनो नाजानांगोन आरो मुवा - बेसादफोरनि बेसेनखौ बारायनानै ग्राहकफोरखौ खैफोदआव लानानै थांनाय माखासे फाइकारिफोरनि हेंथायै सरकारा गोनांथार राहा लागोन होन्नानै गिबि मन्थ्रिआ बुङो । राइज्योनि गुबुन गुबुन बाजाराव मुवा - बेसादनि थि बेसेनखौ नायसंनानै आरो बेसेन बांनायखौ दबथायनो थाखाय सरकार , खुंथाय आरो फालांगिजों सोमोन्दो थानाय साफ्रोमबो बिबानगिरियानो बिबान लानांगोन । बायगिरि आरो फानगिरि बे मोन्नै बिथिङाव रैखाथि जानाय बायदि जेंनाखौ सुस्रांनायनि थाखाय जों खामानि मावनांगोन । दिनैनि जथुमनाय मेलआव बाहागो लानाय फालांगि आफादफोरनि अनगायैबो बिसोरनि दखलाव थायै गुबुन गुबुन जेरै स्वपिं मल , फालांगि फसंथान बायदि बिबानगिरिफोरजों बेनि सोमोन्दोयाव गाबोन मोनसे गोनां जथुमनो थाखाय गिबि मन्थ्रिआ बिफाननि मन्थ्रि फनिभुषन चौधुरिखौ बिथोन होयो । 
गिबि मन्थ्रि सनवालआ मुवा - बेसादनि बेसेन बांनायनि सोमोन्दै फालांगि गौथुमनि दैदेनगिरिफोरजों गोनांथारै सावरायदों